Jón Pétur Zimsen , aðstoðarmaður Lilju Alfreðsdóttur . mbl.is / Valli Jón Pétur Zimsen , aðstoðarmaður Lilju D. Alfreðsdóttur mennta - og menningarmálaráðherra , mun láta af störfum á fimmtudag . Þetta kemur fram í tilkynningu frá ráðuneytinu . Í henni segir að Jón hafi starfað sem tímabundinn aðstoðarmaður mennta - og menningarmálaráðherra og sinnt verkefnum á menntaskrifstofu ráðuneytisins . Hann hafi meðal annars komið að undirbúningi löggjafar um eitt leyfisbréf fyrir kennara sem taka muni gildi í ársbyrjun 2020 , aðgerðum sem miði að fjölgun kennara , undirbúningi menntastefnu til ársins 2030 og einnig endurskoðun aðalnámsskrár grunnskóla og mati á innleiðingu hennar . Jón Pétur hefur starfað að skólamálum um árabil og var áður skólastjóri Réttarholtsskóla . Segir í tilkynningunni að hann muni aftur hefja störf í Réttarholtsskóla en sinni áfram verkefnum sem tengist endurskoðun aðalnámsskrár og eflingu starfsumhverfis kennara .